BREKFIS EN GESKIEDENIS - Hennie Van Deventer
Saam met n lekker plaasontbyt in die Billiard Room by die John Jack Inn op Chrissiesmeer kry jy 'n stewige skep geskiedenis uit die begin van die vorige eeu. Jy sit naamlik aan in 'n vertrek wat tussen 1899 en 1901 opgerig is as ontspanningsentrum vir Britse troepe wat Chrissiesmeer gedurende die ABO beset het.
Die dink- en houtgebou kom oorspronklik uit Engeland en het 'n draai by Tempe in Bloemfontein gaan maak. Dit is per ossewa van die Vrystaat af gebring.
Ek en Tokkie het aangesit by 'n tafel neffens vier sandsteenblokke waarop 'n reuse-biljarttafel gerus het. Dié was vir die plesier van die offisiere. Die naam Billiard Room kom al van 1901 af.
Die hotel langsaan – ook van sink en hout – dateer self uit doerie tyd. Dit is in 1903 deur die heer John Jack, n Durbaniet, en 'n vennoot opgerig. Die naam was Lake Chrissie Hotel. Dit was nie net 'n gewilde oornagplek vir besoekers wat met hul waens en koetse na Barbetron of Delagoabaai op pad was nie, maar was die spil van die sosiale lewe op Chrissiesmeer.
Die naam het 'n paar keer verander, o.m, tot Dumbarton Oaks Hotel en Mrs. Prices. Die karakter het egter behoue gebly, al het die gebou in 1936 tot op die grond afgebrand. Die huidige replika dateer uit 2012. Die binnekant van die kamers is met sorg toegerus om die romantiek van vergange tye vas te vang.
Die "oaks" verwys klaarblyklik na twee reuse-akkerbome voor die slaapkamer-gedeelte van die hotel. John Jack het hulle al in 1886 daar geplant.
Buiten vir al die historiese elemente en ouwêreldse romantiek wat 'n kuiertjie spesiaal maak, het ons ook die volgende ervaar:
Bokke op stoep
Boerbokke wat tot die ergernis van die bestuur die blomme in bakke op die stoepe voor die slaapkamers kom vreet;